Nathan Aké í leiknum gegn Liverpool um síðustu helgi . AFP Hollendingurinn Nathan Aké , sem margir telja einn af bestu miðvörðum ensku úrvalsdeildarinnar í knattspyrnu , leikur ekki með Bournemouth næstu sex vikurnar . Eddie Howe knattspyrnustjóri Bournemouth upplýsti um þetta á fréttamannafundi í dag en Aké fór af velli snemma leiks gegn Liverpool um síðustu helgi þegar hann tognaði aftan í læri . Þetta er mikið áfall fyrir Bournemouth sem hefur gengið illa undanfarnar vikur og sigið niður töfluna eftir ágæta byrjun í deildinni í haust . Aké hefur verið talsvert orðaður við stóru liðin í deildinni og talið er að bæði Chelsea og Manchester City hafi mikinn áhuga á að fá hann í sínar raðir . Aké , sem er 24 ára og hefur leikið 13 landsleiki fyrir Holland , var í röðum Chelsea í sex ár en fékk aðeins tækifæri í sjö leikjum í úrvalsdeildinni og var lánaður til Bournemouth árið 2016 og gekk alfarið til liðs við félagið ári síðar .